  Наталья Тетерина Удмуртиын Россилэсь азьмуртсэ быръён улсын куара сётонлы дасяськонъёс азьланьтӥсько. Кызьы ивортӥз элькунысь Быръёнъёсъя валтӥсь ӧрилэн кивалтӥсез Виктор Кушко, интывылъёсъя но участокъёсъя быръён ӧриосын 519 видеокамераос пуктэмын. Озьы ик улосвылэ быръён бюллетеньёсты автоматика амалэн эскеронъя 140 комплексъёс (КОИБ) ваизы, металлодетекторъёс но вуо. 18-тӥ южтолэзе Удмуртиын интывылъёсъя 34 но участокъёсъя 1 сюрс 204 быръён ӧриос ужалозы, озьы ик 21 ӧри бырйисьёслэн огдырлы улон интызыя. Быръён нуналэ ужалоз Учыръёсъя центрлэн трос каналъем телефонэз — 8-800-350-18-03. Соя куара сётӥсьёс шугъяськонъёс сярысь ивортыны быгатозы. Усьтӥськем но катъёсты чаклан — со куара сётонлэн валтӥсь куронъёсыз. Со огшоры кылъёс ӧвӧл — со ужаны косон <…> Котькуд вазиськон соку ик эскеремын луыны кулэ, озьы ик ми миым куарусёнэ ужамы Александр Бречалов, Удмуртилэн тӧроезУдмуртиысь тӧролэн но кивалтэтлэн администрацизылэн кивалтӥсез Сергей Смирнов верамъя, та быръёнъёсын элькунын котькулэсь трос мерлыко чакласьёс ужалозы. Соос улосвылысь котькуд быръён участокын катлэсь куронъёссэ быдэсъямез эскерозы. Ватсалом, тулыспал пумын 1 сюрслэсь трос адями Удмуртиысь чакласьёслэн корпуссылэн форумаз пыриськиз. Тодэ вайытом, Россилэсь азьмуртсэ быръёнъёс 18-тӥ южтолэзе ортчозы. Удмуртиын 1 миллион 200 сюрс адямилэн куара сётон эрикрадэз вань, 41 процентэз бырйисьёс Ижкарын уло. Тегъёс: Политика Ижкар быръёнъёс Удмуртия Россилэназьмуртэз  